בְּהַעֲלוֹתְךָ אֶת הַנֵּרוֹת

בְּהַעֲלוֹתְךָ אֶת הַנֵּרוֹת

שֶׁל כָּל הַנְּשָׁמוֹת הַטְּהוֹרוֹת

רְאֵה אֱלֹהִים הַדִּמְעָה לִמְחוֹת

**בְּחֵיקְךָ וּבְנֹאדְךָ אוֹתָהּ תָּשִׂים**

חָלַף שְׁבוּעַ עָמָל וּתְלָאוֹת

הַחַמָּה כְּבָר בְּרֹאשׁ הָאִילָנוֹת

הַשֻּׁלְחָן עֱרוּךְ דּוֹלְקִים הַנֵּרוֹת

**רַק אַתֶּם כָּאן חֲסֵרִים ....**

הִבְטַחְנוּ לְהַמְשִׁיךְ לִצְעֹד וְלִבְנוֹת

בַּחֹל לַעֲשׂוֹת וּבַשְּׁבִיעִי לִרְצוֹת

אַךְ לֹא הִבְטַחְנוּ לֹא לִבְכּוֹת

**בְּכִי בַּמִּסְתָּרִים, בְּכִי בַּמִּסְתָּרִים**

בָּאנוּ עָדֶיךָ בּוֹרֵא כָּל נְשָׁמוֹת

קְדֻשַּׁת שַׁבָּת בְּצִלְּךָ לַחֲסוֹת

אוֹר וְתִקְוָה לְפָנֶיךָ לְהַעֲלוֹת

**כִּי אַתָּה רַב סְלִיחוֹת וּבַעַל הָרַחֲמִים**

עֲשֵׂה אוֹתָנוּ רְאוּיִים לִזְכּוֹת

הֲבִינֵנוּ פֵּשֶׁר כָּל הַקּוֹרוֹת

בִּזְכוּת אוֹתָן נְשָׁמוֹת טְהוֹרוֹת

**אֲשֶׁר בִּגְנָזֶיךָ מְאִירִים וּמַזְהִירִים**

פְּתַח לָנוּ שַׁעַר בֵּין הַשְּׁמָשׁוֹת

תְּמוֹךְ יְתֵדוֹתֵינוּ בַּל נִמֹּוט

אָנָּא הָשֵׁב לָנוּ אֶת הַמַּפְתְּחוֹת

**וְלוּא נִהְיֶה גִּזְבָּרִים נֶאֱמָנִים**

בְּהֵיטִיבְךָ הַפְּתִילוֹת וּבְהַעֲלוֹתְךָ הַנֵּרוֹת

שֶׁל כָּל הַנְּשָׁמוֹת שֶׁלֹּא יִזְכּוּ עוֹד לִרְאוֹת

הַנֵּר יִכְבֶּה וְהֵן יוֹסִיפוּ אוֹר לְהַעֲלוֹת

**עַד סוֹף כָּל הַדּוֹרוֹת וְקֵץ הַיָּמִים**